Tiener wat by skool losbrand ‘absoluut emosieloos’Ethan Crumbley het vier leerders by die Oxford High School in Michigan doodgeskiet. (Foto: Oakland County-polisie / AFP) Die 15-jarige seun wat Dinsdag met ’n semi-outomatiese pistool by ’n hoërskool in Michigan in die VSA losgebrand het, is “absoluut emosieloos” en het skool toe gegaan met die doel om mense dood te maak, het plaaslike owerhede intussen gesê. ’n Vierde leerder van die Oxford High School is intussen dood terwyl sewe mense, onder wie ’n onderwyser, beseer is. Ethan Crumbley het intussen in die hof verskyn en word as ŉ volwassene van moord en terrorisme aangekla. Staatsaanklaers sê dit is weens die ernstige aard van die misdrywe en die feit dat die aanval vooraf beplan is. Ethan se regsverteenwoordiger het egter aangedui dat hy onskuldig gaan pleit. Volgens die polisie het Ethan die aand voor die skietery ’n video op sy selfoon opgeneem waarin hy sê dat hy die aanval beplan. “Die video is nie op sosiale media gelaai nie en daar was dus geen vooraf waarskuwing dat die aanval sou plaasvind nie,” het Oakland County se polisiehoof, Michael Bouchard, gesê. “Dit is duidelik dat hy bedoel het om mense dood te maak. Hy het op kort afstand geskiet en met tye na die kop of bors gemik.” Die vuurwapen wat gebruik is, is glo op Swart Vrydag, deur Ethan se pa, James, vir hom gekoop. Ethan het ’n foto van dié wapen op sy Instagram-blad geplaas met die onderskrif “my nuwe pragstuk”. Ethan het nie ’n vorige rekord van misdrywe of swak gedrag by die skool of die polisie nie, hoewel hy kort voor die skietery by twee geleenthede na die skoolkantoor ingeroep is. Die tweede geleentheid was Dinsdag, die dag van die skietery. Sy ouers is ook op dié dag deur die skool ingeroep. Dit is egter nie in dié stadium duidelik waaroor die gesprek gegaan het nie. Ethan is na afloop daarvan terug klas toe, maar het kort daarna badkamer toe gegaan en met die vuurwapen uitgestap. Ethan het die wapen glo in sy rugsak weggesteek. Die skool het nie soos baie ander skole in die VSA metaalverklikkers by die skool se ingang nie. Leerders het in klaskamers weggekruip terwyl ander deur vensters gevlug het. Hy het minstens 30 skote afgevuur en ook sy vuurwapen met ’n nuwe magasyn herlaai terwyl studente gevlug het. Hy het glo nog 18 patrone oorgehad voordat polisie op hom toegesak en hom gedwing het om oor te gee. Ethan bly intussen in aanhouding.